Winter is coming! C.O.S.R. pictează lupi dacici, dar crede că nu luăm nici trei medalii la Tokyo 2020! Un email din Comitetul olimpic arată planul pentru Olimpiada din Japonia: nici trei medalii, însă unificăm sportul românesc sub simbolul lupului lui Decebal. Mișcarea face parte din ideea ”dacificării” sportului nostru

marți, 12 septembrie 2017, 7:02

De Mirela Neag și Cătălin Tolontan

Nu vă judecați prea tare! Dacă Alina Vuc nu vă spune nimic, este numele singurului sportiv român care a câștigat în 2017 o medalie mondială la sporturile olimpice.

Luptătoarea Alina Vuc, 23 de ani, a cucerit pe 24 august 2017 argintul la categoria 48 de kilograme a Mondialelor de la Paris.

În rest, liniște.

2017, un an sec

Scrima, atletismul, kaiac-canoe, înotul, halterele și tirul nu au venit cu nicio medalie de la Mondialele disputate în acest an.

Și mai rău.

Tot în 2017, boxul nu a avut niciun reprezentant la CM, iar echipa de polo a ratat calificarea la turneul final.

După 2016, un an cu mari deziluzii

Asta se întâmplă după ce, la Olimpiada de la Rio, România a strâns doar 4 medalii, cea mai slabă performanță de la ediția JO Helsinki 1952.

Până la începerea Jocurilor de la Tokyo mai sunt mai puțin de trei ani, ceea ce în termenii sportului se traduce prin ”mâine”.

Un email aflat în posesia ziarului și obținut chiar din interiorul Comitetului Olimpic și Sportiv Român arată cum reacționează oficialii în fața acestui ”mâine”.

Imagine în loc de medalii

Balint Lorand, consilier al președintelui COSR, Mihai Covaliu, transmite unui partener al Comitetului ideea că trebuie schimbat conceptul de brand, ”pentru că a fost încărcat negativ la Rio”.

El scrie că, discutând despre toate sporturile, la Tokyo nu vom lua nici trei medalii, ”de orice culoare”.

La schimb cu prognozele înghețate, secrete pentru public, COSR pregătește o campanie de imagine.

Ideea lui Balint Lorand, cunoscut drept ”Boți” pentru lumea publicității, ultima oară manager la Leo Burnett România, este aceea de a reuni comunicarea tuturor federațiilor sub simbolul steagului de luptă al dacilor: capul de lup.

Nu-și asumă ce se va întâmpla la Tokyo

Trimis pe 21 august 2017 către Brandient, compania care a construit ideea ”Team Romania” și a convins Dedeman să ofere unul dintre cele mai mari contracte de sponsorizare din istoria sportului nostru, emailul cu ”lupul dacic” a stârnit stupoare în interiorul și în afara Comitetului olimpic.

Motivele, așa cum rezultă ele după ce ziarul a discutat cu mai mulți angajați COSR:

Mesajul vorbește despre neasumarea niciunei performanțe pentru Tokyo 2020! Și încearcă să înlocuiască lipsa de acțiune și de speranță cu o campanie de imagine făcută pe genunchi.

”Nouă înșine nu ne-a venit să credem că cineva vorbește oficial în numele COSR cu un asemenea defetism. Că cineva din cabinetul președintelui spune că aici suntem praf și că nu vom avea rezultate când treaba noastră e să sprijinim aceste rezultate!”, spune un om din COSR.

1 milion de euro a semnat Dedeman că va oferi COSR ca să susțină ideea ”Team Romania”

Emailul a ajuns imediat la sponsorul COSR

Brandient a trimis imediat emailul către client și a semnalat COSR nihilismul mesajului, subliniind următoarele fraze emise de forul olimpic.

”Sportul românesc nu va produce nici în viitorul apropiat ceva deosebit” ”La Tokyo nimeni nu poate garanta 3 medalii de orice culoare, la orice sport” Lorand Balint, consilier al președintelui COSR

”În aceste condiții de ce mai aveți nevoie de un brand nou?!”, întreabă Brandient.

Teoria mobilizatoare a ”lupului dacic” a fost implementată de Balint Lorand la federațiile de handbal și de canotaj, care îl poartă pe tricouri.

”Dintre simbolurile românești, am mers pe lupul dacic pentru că livrează tot ceea ce avem nevoie”, explică în email consilierul președintelui COSR.

”Stindardul lupului dacic este cea mai naturală alegere pentru toate federațiile și sportivii”, conchide el.

Ar fi nedrept să cităm din email doar ideile care țin de trecut.

În fapt, multe părți ale scrisorii vin dintr-un viitor în care logica și limba română s-au sinucis la unison.

Iată ce compune consilierul președintelui Mihai Covaliu:

”Un brand nou, proaspat, pe o identitate care avea / are nevoie de un produs bun pentru a dobandi atribute pozitive – nevenind cu niste valori asociate déjà.

Sportul romanesc nu va produce nici in viitorul apropiat ceva deosebit ceea ce ar adanci problemele Team Romania.

Pe de alta parte, ce facem insa la COSR ? De ce existam si ce ne propunem ? COSR este despre performanta sportiva de top, se ocupa de cei mai buni sportivi pe care ii are Romania.

De aici si noul slogan : tot ce avem mai bun.

Este o asumare implicita a faptului ca, in urmatorii 7 ani, nu promitem nimic altceva decat o atitudine de a da tot ce avem mai bun (sportivii, antrenorii, COSR).

Atitudinea este importanta :

Când lupți pentru cercurile olimpice,

trebuie să faci un singur lucru.

Să dai totul!

Pentru că în fața ta vor fi

cei mai buni dintre cei buni.

Unii vor fi mai rapizi.

Alții mai înalți.

Alții mai puternici.

Dar, dacă dai totul, orice se poate întâmpla.

O atitudine bazata pe curaj, determinare, spirit de sacrificiu – care dicteaza si brand characterul”.

Poate că rândurile scrise cu litere italice sunt o poezie cu rimă albă sau poate că noi suntem cârcotași, de vreme ce, pe ansamblu, mesajul e clar ca lumina zilei!

Clar și original.

Teoriile dacopate

Revenind la centrul ideilor lui Balint Lorand ”Boți”, lupul sau draconul dacic este un balaur cu cap de lup și trup de șarpe.

”Fiară fantastică”, așa cum o descrie istoricul Vasile Pârvan, dihania apare pe Columna lui Traian ca stindard de luptă, a cărui coadă se înfoaie când bate vântul.

”România liberă” a observat, citând siteul ”Socialistul”, cum o teorie face senzație pe net: simbolul dacic a fost însușit de producătorii serialului ”Game of Thrones”!

Capul de lup al strămoșilor noștri este la originea simbolului imaginarei și sângeroasei familii Stark.

În plus, regele dac Decebal este modelul după care a fost dezvoltat Jon Snow, personaj esențial al succesului mondial ”Game of Thrones”.

Se cere o comisie parlamentară de anchetă pentru compensarea beneficiilor dobândite de producătorii de la Hollywood prin uzurparea însemnelor dacice.

„16 pui de dac România mândră fac!”

Înainte de a veni la COSR, ”unde are cel mai mare venit dintre toți angajații”, conform surselor din interior, Balint Lorand a fost director de marketing un an și jumătate la FR Handbal.

Alexandru Dedu, președintele de la handbal, amic și susținător al lui Mihai Covaliu, este cel care l-a prezentat șefului COSR.

Apoi, Balint Lorand a devenit favoritul președintelui Covaliu, cu care de altfel s-a închis ieri în birou, imediat după ce ziarul a discutat cu ambii oficiali, ca să obțină reacții după ce Gazeta a intrat în posesia emailului creativ.

Balint Lorand s-a remarcat la handbal prin aducerea lupului dacic în centrul atenției.

El a lansat sloganurile:

”Este un dac în fiecare dintre noi”.

”Handbalul scoate dacul din tine!”.

„16 pui de dac România mândră fac!”.

Pentru ca ideea să fie rotundă, în tribune li s-au repartizat spectatorilor cușme ale dacilor.

Nu e nevoie de detalii despre cum a arătat spectacolul.

Potrivit propriei povești, relatată pentru ProSport, lui Balint Lorand i-a venit inspirația ”dacizării” tot în contextul ”Game of Thrones”.

”Am citit despre o tânără din Barcelona, care a făcut un proiect de echipamente de sport pentru Casele din Game of Thrones, în ideea dacă acestea ar fi avut echipe de fotbal, cum ar arăta”, spune el.

Steagul din fruntea sportului românesc

Acum, omul de publicitate încearcă același lucru la COSR.

Pe care vrea să-l transforme, citat din email, ”într-un centru de excelență pentru marketingul sportului românesc”, care să se ocupe și de imaginea tuturor federațiilor.

Firește, simbolul unificator al sportului nostru ar urma să fie lupul dacic.

Asta chiar dacă, potrivit mesajului consilierului președintelui COSR, oricum sportul românesc nu are vreo șansă de normalizare sau de performanță într-un viitor previzibil.

După expedierea emailului, în borcanul elegant de sticlă de la etajul doi al sediului COSR, biroul lui Balint Lorand, liniștea a durat foarte puțin.

Pentru că i s-a întors răspunsul de la Brandient, semnat de Aneta Bogdan, fondatoarea companiei.

Iar în Cc figurează și conducerea Dedeman.

”Chiar nu vă asumați nimic pentru Tokyo?!”

Pe lista selectă deschisă de plătitorul de taxe, prin bugetul de stat, și continuată de Comitetul Internațional Olimpic, Dedeman este al treilea contribuabil al COSR.

Iar sponsorul citește tot acest schimb de mesaje.

”Nu văd un plan, nu văd obiective, nu văd strategii, văd DOAR poor judgement și niște tactici fără sens”, răspunde Aneta Bogdan propunerii legate de ”lupul dacic”.

Ea atrage atenția consilierului președintelui COSR și chiar conducerii că ”nu faceți decât să iritați sportivii, federațiile și cetățenii romani, în cele din urmă, că vă tot ocupați de branding, că rebrandați anual în loc să creați programe reale, să faceți bani pentru investiții, să atrageți investiții pentru construcția unui viitor mai bun pentru sportul românesc”.

Bogdan își cere scuze pentru răspunsul dur și motivează de ce s-a aprins.

”M-am săturat să văd oameni pricepuți doar să demoleze ce au făcut alții, să refacă la nesfârșit, fără scop și fără minte. Învătați să continuați și să valorificați munca altora, dacă vă respectați profesia de consultant în branding sau de oameni trecuți vremelnic prin birourile COSR!”.

Ea amintește că măcar vechea conducere, în frunte cu Alin Petrache, și-a asumat prin demisie deziluzia Rio 2016, unde s-au luat cele 4 medalii, dintre care una de aur, în timp ce noua conducere ne anunță că nu-și propune nimic pentru Tokyo 2020!

Ca urmare a emailului legat de șansele minime ale României la Tokyo și de ”lupul dacic”, va avea loc o întâlnire între conducerea Dedeman și Mihai Covaliu.

Apelul la mituri salvatoare

Episodul de la COSR are însă o semnificație mai extinsă.

El vorbește despre preocupările sportului nostru.

Cu cât performanțele scad, cu atât ne refugiem în mituri salvatoare.

Oficialii României sportive plutesc între suprarealismul unei recuzite legendare, spectatorii au fost îndemnați să-și pună barba regelui Decebal în tribunele de la handbal, și promisiunea pe care ne-o fac.

Promisiunea ineficienței.

Promisiunea că după ce vom apela la simbolurile aduse din genunile istoriei, tot ce vom obține la Olimpiada de la Tokyo e să arătăm ca un personaj din benzile desenate manga, măcinat de Zona Zoster a celor zero medalii. Negarantate.

Jon Snow ne-a furat cușma și dulama!

Winter is coming.

Lorand Balint: „Sunt dezamăgit! Corespondența cu Brandient era una privată!”

– Domnule Balint, ce funcție aveți la forul olimpic român?

– Sunt consilierul președintelui Mihai Covaliu pe comunicare și marketing.

– Gazeta a intrat în posesia unei corespondențe. Printre altele, dumneavoastră scrieți că „COSR nu poate garanta nici trei medalii la Tokyo”! Este concluzia conducerii forului olimpic?

– Nu. Este o opinie personală. Și nu susțin că sunt specialist în sport…

– Și credeți că este în regulă să transmiteți o credință personală, iar pe baza ei să se ia decizii instituționale?

– Era un mesaj privat și sunt profund dezamăgit că această corespondență a devenit publică. Probabil că am fost prea naiv…

– Tot din această corespondență reiese faptul că COSR dorește să schimbe logo-ul Team Romania, creat în urmă cu mai puțin de doi ani…

– Este o discuție generată de mine la COSR pe această temă, dar încă nu s-a luat nicio decizie. Sunt două scenarii: ori rămânem pe acest logo, dar poate îl schimbăm în limba română, sau adoptăm un mesaj de forță, determinare, spirit de sacrificiu și curaj, care să rezoneze cu simbolul național, lupul dacic. Imagine care să reunească toate sporturile, toate federațiile.

– Și credeți că veți unifica federațiile sub aceeași imagine, lupul dacic?!

– Nimeni nu le poate impune nimic federațiilor, dar merita încercat. Probabil că acum o să fac un pas înapoi pentru că nu doresc să trag COSR după mine în acest scandal care o să-i afecteze imaginea.

„E poziția lui Lorand Balint, nu a mea. Eu sunt un om care se bate până la capăt și voi lupta pentru a obține la Olimpiada de la Tokyo mai multe medalii decât la Rio 2016. Și sunt sigur că vom reuși” „Am clarificat lucrurile cu Aneta Bogdan și am programat o întâlnire cu dânsa pe 14 septembrie. Consilierul meu nu cunoaște fenomenul sportiv și i-am explicat că medaliile reprezintă cea mai bună formă de promovare a noastră” Mihai Covaliu, președinte COSR

Un dialog mai amplu pe această temă cu Mihai Covaliu, șeful COSR, în ziarul de mîine.